Harbiy xizmatchilar Inha universitetida AKTga oid bilim va malakalarini oshirmoqda

Toshkent shahridagi Inha universitetida Mudofaa vazirligi tizimidagi bir guruh ofitser va serjantlar axborot-kommunikatsiya texnologiyalariga oid bilim va malakalarini oshirmoqda, deb xabar beradi Mudofaa vazirligi matbuot xizmati.

O‘zbekiston Respublikasi Prezidentining 2017-yil 4 sentabrdagi “O‘zbekiston Respublikasi Mudofaa vazirligi harbiy xizmatchilarini zamonaviy  axborot-kommunikatsiya texnologiyalari sohasida malakasini oshirish bo‘yicha qo‘shimcha chora-tadbirlar to‘g‘risida”gi qarori talablarini bajarish maqsadida O‘zbekiston Respublikasi Mudofaa vazirligi, O‘zbekiston Respublikasi Axborot texnologiyalari va kommunikatsiyalarini rivojlantirish vazirligi hamkorligida ikki haftalik o‘quv kurslari tashkil etildi.
— Inha universitetining yetuk mutaxassislari tomonidan maxsus darslar o‘tilmoqda, – deydi kapitan Lutfullo Murodov. – Har bir mashg‘ulotni qunt va qiziqish bilan o‘zlashtirmoqdamiz. Ushbu innovatsion bilim va ko‘nikmalar kelgusida nafaqat harbiy xizmat jarayonida balki, hayotning har bir jabhasida qo‘l kelishi shak-shubhasiz.
O‘quv kursini muvaffaqiyatli tugatgan harbiy xizmatchilarga maxsus sertifikatlar berilishi ko‘zda tutilgan.